കൊച്ചിയിൽ നടിയെ ആക്രമിച്ച കേസിൽ ദിലീപിന്റെ മാനേജർ അപ്പുണ്ണി ഇന്ന് ചോദ്യം ചെയ്യലിനായി അന്വേഷണ സംഘത്തിന് മുന്നിൽ ഹാജരായേക്കും . രാവിലെ 11 ന് ആലുവാ പൊലീസ് ക്ലബിലെത്താനാണ് അന്വേഷണ സംഘം നോട്ടീസ് നൽകിയിരിക്കുന്നത് . ദിലീപിനും സുനിൽകുമാറിനുമിടയിലെ നിർണായക കണ്ണിയാണ് അപ്പുണ്ണി . ഇതുവരെ ശേഖരിച്ച തെളിവുകളുടെ പശ്ചാത്തലത്തിലാവും അപ്പുണ്ണിയെ ചോദ്യം ചെയ്യുക . നേരത്തെ അപ്പുണ്ണിയെ വിളിച്ചുവരുത്തി പൊലീസ് മൊഴിയെടുത്തിരുന്നു . ദിലീപിന്റെ അറസ്റ്റിന് പിന്നാലെ അപ്പുണ്ണി ഒളിവിൽ പോയിരുന്നു . ഹൈക്കോടതിയിൽ മുൻകൂർ ജാമ്യപേക്ഷ സമർപ്പിച്ചെങ്കിലും കോടതി തള്ളി . ഇതേത്തുടർന്നാണ് അപ്പുണ്ണിയെ അന്വേഷണ സംഘം നോട്ടീയച്ച് വിളിച്ചുവരുത്തുന്നത് . മൊഴി പരിശോധിച്ചശേഷമാവും അറസ്റ്റ് ഉൾപ്പടെയുള്ളകാര്യങ്ങളിൽ പൊലീസ് തീരുമാനമെടുക്കുക . അപ്പുണ്ണിയെ ചോദ്യം ചെയ്യുന്നതോടെ കേസിൽ ദിലീപിനെതിരായ നിർണായക തെളിവുകൾ ലഭിക്കുമെന്നാണ് അന്വേഷണസംഘം കരുതുന്നത് .